2. ปัจจัยความเสี่ยง

บริษัทมีการบริหารความเสี่ยงในด้านต่างๆจากการประกอบธุรกิจภายใต้การกำกับดูแลของคณะกรรมการบริหาร
ซึ่งมีการประชุมเป็นประจำทุกเดือน รวมทั้งได้มีการมอบหมายการติดตามดูแล วิเคราะห์
และบริหารความเสี่ยงลงไปในระดับปฏิบัติงานในแต่ละส่วนงาน

2.1 ความเสี่ยงจากความผันผวนของราคาวัตถุดิบ

เนื่องจากโครงสร้างต้นทุนหลักในการผลิตถุงพลาสติก คือ วัตถุดิบที่เป็นเม็ดพลาสติกชนิดต่างๆ
ซึ่งเป็นต้นทุนหลักในการผลิตของบริษัทประมาณ 49% ของยอดขายรวม
ทั้งนี้เม็ดพลาสติกเป็นสินค้าที่มีราคาซื้อเป็นไปตามราคาซื้อขายของราคาน้ำมันในตลาดโลกเป็นตัวอ้างอิงประกอบกับอุปสงค์และอุปทานของตลาดเม็ดพลาสติก
และประกอบกับที่ผ่านมาบริษัทฯ
ได้มีการสั่งซื้อเม็ดพลาสติกจากต่างประเทศในปริมาณที่มากดังนั้นการปรับตัวขึ้นหรือลดลงจึงต้องพิจารณาทั้งความผันผวนของราคาน้ำมันในตลาดโลกและความผันผวนของค่าเงินที่แปรผันตามสภาวะของเศรษฐกิจด้วย
ซึ่งปัจจุบันบริษัทฯ ได้ติดตามรวมถึงพิจารณาแนวโน้มของราคาเม็ดพลาสติกตลอดเวลาสำหรับในปี
2555 ที่ผ่านมาพบว่าแนวโน้มราคาเม็ดพลาสติกในไตรมาสที่ 1
มีการปรับตัวสูงขึ้นแต่มาต่ำสุดในช่วงไตรมาสที่ 2 ซึ่งมีราคาลดลง
หลังจากนั้นก็ปรับตัวขึ้นตลอดจนถึงไตรมาสที่ 4

บริษัทได้ตระหนักถึงความเสี่ยงในข้อนี้เป็นอย่างมาก
จึงได้จัดตั้งทีมงานในการสรรหาวัตถุดิบจากหลายๆแหล่ง
โดยการจัดหาวัตถุดิบล่วงหน้าเพื่อประกันความเสี่ยงเรื่องราคา
และสร้างพันธมิตรกับผู้จัดจำหน่ายให้เพิ่มมากขึ้น
การปรับราคาขายของสินค้าให้ทันกับการเปลี่ยนแปลงของต้นทุนการผลิตและราคาในตลาดโลก
รวมทั้งจัดให้มีกระบวนการศึกษาและพัฒนา เพื่อหาแนวทางในการใช้วัตถุดิบอย่างมีประสิทธิภาพ
ลดการสูญเสียของวัตถุดิบจากการผลิต
ซึ่งเป็นส่วนสำคัญในการบริหารต้นทุนให้มีประสิทธิภาพอีกทางหนึ่ง

บริษัทเป็นผู้ผลิตและจัดจำหน่ายผลิตภัณฑ์บรรจุพลาสติก
ซึ่งต้องใช้วัตถุดิบจากผู้ผลิตทั้งภายในประเทศและต่างประเทศ โดยมีสัดส่วนการซื้อในปี 2555
เป็นดังนี้

ตารางที่ 1 สัดส่วนการซื้อวัตถุดิบ

( หน่วย : ร้อยละ )

  ----------------------------- --------------------- --------------------
  ลักษณะรายการ                   ตามน้ำหนัก              ตามมูลค่า

  ซื้อในประเทศ                    20                    20

  ซื้อจากต่างประเทศ                80                    80
  ----------------------------- --------------------- --------------------

2.2 ความเสี่ยงจากภาวะการแข่งขันในตลาด

การแข่งขันในตลาดมีค่อนข้างสูงจากผู้ผลิตทั้งในประเทศ และต่างประเทศ เช่นประเทศจีน
เวียดนาม รวมทั้งในประเทศไทยเอง โดยส่วนใหญ่จะแข่งขันในด้านราคา ด้านคุณภาพ
และระยะเวลาในการส่งมอบ ปัจจัยที่กล่าวมานี้ล้วนเป็นสิ่งที่ผู้ผลิตส่วนใหญ่ได้ให้ความสำคัญมาก
อีกทั้งในตลาดในปัจจุบันการแข่งขันมีมากขึ้นเนื่องจากผู้ผลิตมีจำนวนที่เพิ่มขึ้น
รวมทั้งมีการแข่งขันกันผลิตสินค้าในรูปแบบต่างๆ ออกมาเป็นจำนวนมาก

บริษัทให้ความสำคัญกับการควบคุมคุณภาพและมาตรฐานของสินค้ารวมทั้งผลิตสินค้าที่มีรูปแบบแตกต่างจากผู้ผลิตรายอื่นเพื่อสร้างมูลค่าเพิ่มให้แก่สินค้าของบริษัทเพื่อสร้างกลุ่มลูกค้าใหม่
นอกจากนี้บริษัทมีกลุ่มลูกค้าเดิมที่ถือเป็นพันธมิตรของบริษัทมาเป็นระยะเวลานาน
มีการสั่งซื้อสินค้ามาอย่างต่อเนื่อง ด้วยพึงพอใจกับคุณภาพสินค้าและการบริการ

ในปีปัจจุบันบริษัทมีอัตรากำไรขั้นต้นเท่ากับ 19.43% ของยอดขายรวม และมีอัตรากำไรสุทธิเท่ากับ
5.85% ของรายได้รวม หากราคาขายลดลง และหรือต้นทุนสูงขึ้นจะมีผลต่ออัตรากำไรขั้นต้น
และอัตรากำไรสุทธิของบริษัท

2.3 ความเสี่ยงจากการพึ่งพิงลูกค้ารายใหญ่

ในช่วง 2 ปีที่ผ่านมาบริษัทฯ มีการขายสินค้าให้กับลูกค้ารายใหญ่ที่มียอดขายเกินกว่าร้อยละ 30
ของยอดขายรวม จำนวน 1 ราย ซึ่งลูกค้าดังกล่าวเป็นคู้ค้ากับบริษัทฯ มานานกว่า 18 ปี
และมีความพึงพอใจในคุณภาพสินค้าของบริษัทฯ อย่างไรก็ตาม บริษัทฯ
เล็งเห็นถึงความเสี่ยงในการพึ่งพิงลูกค้ารายใหญ่
ซึ่งมีนโยบายในการเพิ่มรายได้จากลูกค้ารายอื่นที่มีในปัจจุบันและขยายฐานลูกค้ารายใหม่
เพื่อเป็นการการลดการพึ่งพิงจากลูกค้ารายใหญ่ลง
ขณะที่ปริมาณและยอดให้แก่ลูกค้ารายใหญ่ดังกล่าวไม่ได้ลดลงแต่อย่างใด

2.4 ความเสี่ยงด้านการเงิน

เนื่องจากการประกอบธุรกิจของบริษัทมีรายได้จากการส่งออกเป็นหลัก
และมีการสั่งซื้อวัตถุดิบจากต่างประเทศ
จึงมีความเสี่ยงจากการเปลี่ยนแปลงของค่าเงินบาทเมื่อเทียบกับเงินตราสกุลต่างประเทศ โดยในปี
2555 บริษัทมีรายได้จากเงินตราต่างประเทศประมาณ 40.36 % ของยอดขายรวม
และบริษัทมีการซื้อวัตถุดิบจากต่างประเทศประมาณ 80% ของการซื้อวัตถุดิบ
บริษัทมีการบริหารความเสี่ยงเพื่อลดผลกระทบจากความผันผวนของอัตราแลกเปลี่ยน
โดยมีรายได้จากการส่งออกด้วยเงินตราหลายสกุล
และสร้างสมดุลของสินทรัพย์และหนี้สินที่เป็นสกุลเงินตราต่างประเทศ (Natural Hedging)
รวมถึงมีการใช้เครื่องมือทางการเงินทำสัญญาขายเงินตราต่างประเทศล่วงหน้าในสัดส่วนที่เหมาะสม
ในหลายปีที่ผ่านมาบริษัทไม่เคยประสบปัญหาด้านการเงินแต่อย่างใด ทั้งนี้
บริษัทมีการวางแผนงานและเตรียมการเรื่องการบริหารการเงินอยู่ตลอดเวลา
ทำให้เงินทุนและสภาพคล่องของบริษัทอยู่ในเกณฑ์ดีมาก
อย่างไรก็ตามบริษัทยังคงมีความเสี่ยงของอัตราแลกเปลี่ยนที่มีผลต่อส่วนต่างระหว่างรายได้และต้นทุนวัตถุดิบและหนี้สกุลเงินต่างประเทศ
ดังนั้น ความผันผวนของอัตราแลกเปลี่ยนจึงอาจส่งผลกระทบทั้งในทางบวกและลบต่อบริษัท

2.5 ความเสี่ยงการบริหารจัดการ

การถือหุ้นในบริษัทโดยกลุ่มผู้ถือหุ้นรายใหญ่ เนื่องจากบริษัท ทานตะวัน จำกัด
ถือหุ้นในบริษัทรวมร้อยละ 56.39
ของจำนวนหุ้นที่ออกจำหน่ายแล้วทั้งหมดของบริษัทจึงทำให้กลุ่มผู้ถือหุ้นรายใหญ่ดังกล่าวอาจกำหนดทิศทางการบริหารจัดการบริษัทได้
อย่างไรก็ตามในเรื่องนี้บริษัทได้ปฏิบัติตามหลักการกำกับดูแลกิจการที่ดีรวมถึงหลักการคุ้มครองผู้ถือหุ้นเสียงข้างน้อย
นอกจากนี้หากเป็นการลงมติอนุมัติการดำเนินการในเรื่องใดที่มีนัยสำคัญตามกฎหมาย
บริษัทจะต้องได้รับมติพิเศษจากที่ประชุมผู้ถือหุ้นก่อนจึงจะดำเนินการได้

6.  ความเสี่ยงจากอุทกภัย

เนื่องจากพื้นที่ภายในโรงงานซึ่งตั้งอยู่ที่จังหวัดนครปฐมเป็นพื้นที่ลาดต่ำ มีความเสี่ยงจากอุทกภัย
แต่บริษัทฯได้มีระบบการป้องกันภัย การป้องกันอุทกภัยและการระบายน้ำที่ดี
ในปีที่ผ่านมาจึงไม่ได้รับความเสียหายจากภัยดังกล่าว
รวมทั้งบริษัทได้มีการทำประกันภัยความเสี่ยงทุกชนิด
ทั้งนี้มาตรการดังกล่าวบริษัทจะได้มีการทบทวนเพื่อให้เกิดประสิทธิภาพในการป้องกันอย่างสม่ำเสมอ